สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 27 ธ.ค. 60
27 ธ.ค. 2560

ดัชนีดาวโจนส์ตลาดหุ้นนิวยอร์กปิดขยับลงเมื่อคืนนี้ (26 ธ.ค.) โดยได้รับแรงกดดันจากการร่วงลงของหุ้นกลุ่มเทคโนโลยี นำโดยหุ้นแอปเปิลที่ร่วงลงอย่างหนักถึง 2.5% หลังจากหนังสือพิมพ์อีโคโนมิค เดลี่ ของไต้หวันรายงานว่า ยอดขายผลิตภัณฑ์ iPhone X จะออกมาต่ำกว่าที่นักวิเคราะห์คาดการณ์ไว้ โดยข่าวดังกล่าวได้บดบังปัจจัยบวกจากการพุ่งขึ้นของหุ้นกลุ่มค้าปลีกและกลุ่มพลังงาน
ดัชนีเฉลี่ยอุตสาหกรรมดาวโจนส์ปิดที่ 24,746.21 จุด ลดลง 7.85 จุด หรือ -0.03% ดัชนี S&amp;P500 ปิดที่ 2,680.50 จุด ลดลง 2.84 จุด หรือ -0.11% และดัชนี Nasdaq ปิดที่ 6,936.25 จุด ลดลง 23.71 จุด หรือ -0.34%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (26 ธ.ค.) หลังจากมีรายงานว่า เกิดเหตุลอบวางระเบิดท่อส่งน้ำมันดิบในประเทศลิเบีย ขณะที่นักลงทุนจับตารายงานสต็อกน้ำมันดิบประจำสัปดาห์ ซึ่งสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยข้อมูลดังกล่าวในวันพรุ่งนี้
สัญญาน้ำมันดิบ WTI ส่งมอบเดือนก.พ. พุ่งขึ้น 1.50 ดอลลาร์ หรือ 2.6% ปิดที่ 59.97 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. เพิ่มขึ้น 1.77 ดอลลาร์ หรือ 2.7% ปิดที่ 67.02 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (26 ธ.ค.) โดยได้ปัจจัยหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินหลักๆ อันเนื่องมาจากนักลงทุนซึมซับข่าวประธานาธิบดีโดนัลด์ ทรัมป์แห่งสหรัฐได้ลงนามในร่างกฎหมายปฏิรูปภาษีวงเงิน 1.5 ล้านล้านดอลลาร์
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 8.7 ดอลลาร์ หรือ 0.68% ปิดที่ระดับ 1287.5 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 16 เซนต์ หรือ 0.97% ปิดที่ 16.604 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 50 เซนต์ หรือ 0.05% ปิดที่ 923.5 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 12.90 ดอลลาร์ หรือ 1.3% ปิดที่ 1,042.45 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อคืนนี้ (26 ธ.ค.) เนื่องจากนักลงทุนซึมซับข่าวประธานาธิบดีโดนัลด์ ทรัมป์ ลงนามในร่างกฎหมายปฏิรูปภาษีวงเงิน 1.5 ล้านล้านดอลลาร์ ขณะที่นักลงทุนจับตาดูว่า กฎหมายดังกล่าวจะส่งผลกระทบในด้านบวกต่อเศรษฐกิจสหรัฐมากน้อยเพียงใด
ดอลลาร์อ่อนค่าลงเมื่อเทียบกับเงินเยน ที่ระดับ 113.16 เยน จากระดับ 113.31 เยน และอ่อนค่าลงเมื่อเทียบกับฟรังก็สวิส ที่ระดับ 0.9893 ฟรังก์ จากระดับ 0.9901 ฟรังก์
ยูโรแข็งค่าขึ้นแตะระดับ 1.1864 ดอลลาร์ จากระดับ 1.1851 ดอลลาร์ ขณะที่เงินปอนด์แข็งค่าขึ้นแตะระดับ 1.3379 ดอลลาร์ จากระดับ 1.3372 ดอลลาร์ และดอลลาร์ออสเตรเลียแข็งค่าขึ้นแตะระดับ 0.7728 ดอลลาร์สหรัฐ จากระดับ 0.7718 ดอลลาร์สหรัฐ